Alternativet mener, at lokal valuta er godt for miljøet og sammenhængskraften, men flere partier frygter, at pengene kan bruges til at snyde i skat.

Kunne du tænke dig at betale med djurs, lollandske pesetas eller nordjyske drachmer?

Det kan du måske komme til, hvis Alternativets forslag om at tillade lokale valutaer bliver til lov. Første skridt tages fredag, hvor det debatteres i Folketingssalen.

Alternativet vil give lokalsamfund lov til at lave deres egen møntfod, som kan bruges i lokale butikker. Håbet er, at det vil styrke handlen og sammenhængskraften i nærområdet.

- I lande som England, Holland og Tyskland er der flere steder indført lokal valuta, og vi kan se, at det øger styrken i lokalsamfundet, så der kommer et større fællesskab. Folk køber mere lokalt, og i Danmark har vi i høj grad brug for at styrke lokalsamfundene, siger Alternativets finansordfører, Josephine Fock, til TV 2.

Godt for miljøet

I dag er det ulovligt at trykke lokal valuta, men en forening på Djursland har tidligere ytret ønske om få deres egen valuta, djurs.

Det mener Josephine Fock, at de skal have lov til. Lokal valuta er nemlig også godt for miljøet, siger hun.

- Miljøbelastningen vil være mindre på grund af kortere fragt af varerne, så det vil også være med til at sikre bæredygtigheden, siger Josephine Fock.

Risiko for falskmøntneri

I bemærkningerne til forslaget skriver Alternativet, at der med lokal valuta er risiko for falskmøntneri, og at det er vigtigt at sikre, at der bliver betalt skatter og afgifter.

Alternativet påpeger dog, at gevinsten ved falskmøntneri ifølge dem vil være mindre, fordi pengene kan bruges få steder. Derudover mener partiet, at lokalsamfund, hvor mange kender hinanden, er med til at øge risikoen for at blive taget i snyd.

Det tyder dog ikke på, at Alternativet kan samle opbakning til forslaget. Hos Socialdemokratiet er finansordfører Benny Engelbrecht i hvert fald ikke begejstret.

- Vi har allerede rigeligt med udfordringer med forskellige ting, der slipper for moms og skat. Og Aalborg-drachmer eller sønderjyske D-Mark vil bestemt ikke gøre det lettere. Skattemyndighederne har udfordringer nok i forvejen, siger Benny Engelbrecht til TV 2.

Han mener, at Danmark i forvejen er et lille land med et begrænset økonomisk område og siger samtidigt, at der ikke er belæg for, at lokal valuta vil fremme lokal handel.

- Skørt at bruge tid på det her

Den påstand er Dansk Folkepartis finansordfører, René Christensen, enig i.

- Der er mange måder, hvor man kan få liv i den lokale handel, men lollandske pesetas er ikke en af dem, siger René Christensen, der ligesom Benny Engelbrecht frygter moms- og skattesvindel.

- Jeg har ikke vidst, hvordan jeg skulle tackle det her, og om det var for sjov. Jeg tager det i afdelingen for spøg og skæmt, men synes, det er skørt, vi skal bruge tid på det, siger René Christensen.

Alternativet understreger, at kronen skal bestå, og at det skal være op til de lokale at fastlægge, hvilket vekselforhold der skal være mellem den og den lokale valuta.

Dagens debat er førstebehandling af forslaget. Der skal stemmes om det inden sommerferien.